AARHUS: Det tog godt nok lang tid, men nu er den første del af Aarhus Letbane på skinner.

Og letbanen er værd at vente på. Var den en restaurant, ville den ligge i klasse med Frederikshøj Kro og byens andre Michelin-bestjernede spisesteder.

I hvert fald sammenlignet med alternativet. Al respekt for Aarhus Sporveje, men letbanen kører i en helt anden liga end bybusserne, der minder mere om en grill-bar.

Mens bybussen bumler og skumpler, når asfalten er ujævn, så glider toget glat frem på sine skinner.

Kun i svingene kniber det en anelse med komforten. Her hopper og knirker toget en smule.

Akkurat som biler og busser skal et letbanetog standse, når lyset bliver rødt.

En gang på anmelder-turen måtte togføreren bremse så hårdt, at det ikke var behageligt.

Mens bybussens dieselmotor larmer og brummer, når chaufføren gasser op, så giver letbanen ikke mange lyde fra sig.

Motoren er elektrisk og støjer overhovedet ikke. Passagerer hører kun en svag rumlen fra hjul og skinner.